Tina Nedergaard (V), 2009-02-19:
Vi er i Venstre meget optagede af at beskytte forbrugerne maksimalt.
Regeringen har da også taget en lang række og meget markante skridt til at sikre den finansielle stabilitet og dermed forbrugernes og borgernes økonomiske sikkerhed.
Den øgede fokus har medført, at Forbrugerombudsmanden har taget initiativ til at gennemføre et betydeligt arbejde med henblik på at opstille klare retningslinjer for udbuddet af de såkaldte sms-lån.
Som ministeren meget fint gennemgik, vil reglerne medføre en væsentlig beskyttelse af forbrugerne over for aggressiv markedsføring og mangelfulde informationer om lånets vilkår og konsekvenserne for låntageren.
Særlig hæfter vi os i Venstre ved, at Forbrugerombudsmanden med aftalen får kvartalsvise informationer fra branchen om udviklingen på området.
I Venstre mener vi, at det er meget vigtigt, at vi får yderligere information på området, så vi kan imødegå de problemer, som eventuelt kan skabes gennem urimelig gældssætning.
Det er ikke nogen hemmelighed, at Venstre har det synspunkt, at et loft over de årlige omkostninger i procent er ønskelig, og det er oplagt særlig i forhold til sms-lånene.
Vi mener nemlig, at den svage forbruger skal beskyttes maksimalt.
Vi mener imidlertid, at beslutningsforslaget går for vidt, idet det omfatter alle forbrugslån og dermed også lån, der optages på helt normal vis i låntagers eget pengeinstitut.
I Venstre er vi glade for, at ministeren vil iværksætte et udvalgsarbejde, som skal kulegrave området med henblik på at vurdere, om der er ting, som kan gøres bedre.
Det mener vi nemlig der er.
I Venstre mener vi f.eks., at det kan være fornuftigt at vurdere bestemmelserne om åger, og vi mener også, at det er interessant at få en vurdering af fordele og ulemper forbundet med gældsregistre.
Det er min opfattelse, at der allerede er sket forbedringer som følge af retningslinjerne, som principielt jo ellers først træder i kraft den 1. marts.
Det er også Venstres vurdering, at resultatet af det store arbejde, som Ombudsmanden har stået i spidsen for, skal have lov til at vise sin effekt, inden vi skrider til videre handling.
Jeg har dog personligt ikke lagt skjul på Venstres meget negative opfattelse af de tårnhøje omkostninger, som særlig de hurtige og korte sms-lån medfører for låntageren.
For det første mener vi, at forslaget går for langt, idet det omfatter alle forbrugslån.
For det andet har man nu også fået de nye skarpe retningslinjer, som er indgået frivilligt, og hvis resultat vi gerne vil have lov til at følge og vurdere.
Særlig væsentligt er det dog for det tredje at påpege, at ministeren nu igangsætter et udvalgsarbejde, og at vi fortløbende vil kunne få informationer fra Forbrugerombudsmanden om, hvordan området udvikler sig.
På den måde får vi det bedst tænkelige vidensfundament at bygge videre på i det videre arbejde med at beskytte forbrugerne og særlig de svageste forbrugere maksimalt mod urimelig gældssætning.
Det er der.
Man kan tage det udgangspunkt at sige, at uanset hvordan man kommer frem til 3.000 pct. i årlige omkostninger for et lån, så er det simpelt hen for højt.
Så selvfølgelig vil vi kunne mødes.
Der vil vi gerne fra Venstres side kvittere for, at ministeren har udvist en stor fleksibilitet i forhold til at grave dybere ned i nogle af de bestemmelser, som bl.a. ikke er medtaget i forslaget, men som man godt kunne bringe i anvendelse, hvis de var lidt bedre, nemlig ågerbestemmelserne.
Jeg mener også, at hele diskussionen om gældsbeviser og om, hvorvidt vi kan komme det nærmere, og diskussionen om en bedre kreditvurdering er interessant.
Jeg synes, at man skal kvittere for, at ministeren dog har lyttet til Venstre, forstået på den måde, at problemet tages meget alvorligt fra regeringens side.